13. ข้อมูลทางการเงินที่สำคัญ

13.1 ตารางสรุปงบการเงิน

ผู้สอบบัญชีของบริษัทคือ นางนงลักษณ์ พุ่มน้อย ผู้สอบบัญชีรับอนุญาตเลขที่ 4172 จากบริษัท สำนักงาน
เอินส์ท แอนด์ ยัง จำกัด ได้สรุปผลการตรวจสอบงบการเงินของบริษัท ณ วันที่ 31 ธันวาคม 2556
ว่าได้แสดงฐานะการเงิน ผลการดำเนินงานและกระแสเงินสด
โดยถูกต้องตามที่ควรในสาระสำคัญตามมาตรฐานการรายงานทางการเงิน

รายงานการตรวจสอบของผู้สอบบัญชีในปี 2556
ผู้สอบบัญชีได้ให้ความเห็นในรายงานการตรวจสอบแบบไม่มีเงื่อนไข ดังเช่นทุกปีที่ผ่านมา โดยในปี
2556 ผู้สอบบัญชีขอให้สังเกตเพิ่มเติมในหมายเหตุประกอบงบการเงิน ข้อ 3 และข้อ 4
เกี่ยวกับการเปลี่ยนแปลงนโยบายบัญชี เนื่องจากการนำมาตรฐานการบัญชีฉบับที่ 12
เรื่องภาษีเงินได้ มาถือปฏิบัติ และการปรับปรุงการคำนวณสำรองเบี้ยประกันภัยที่ยังไม่ถือเป็นรายได้
บริษัทได้ปรับย้อนหลังงบการเงินสำหรับปีสิ้นสุดวันที่ 31 ธันวาคม 2555

ที่แสดงเป็นข้อมูลเปรียบเทียบ
เพื่อสะท้อนรายการปรับปรุงจากการเปลี่ยนแปลงนโยบายการบัญชีและการปรับปรุงการคำนวณสำรองเบี้ยประกันภัยที่ยังไม่ถือเป็นรายได้ดังกล่าว

ตารางสรุปงบการเงินได้แสดงรายการจากงบการเงินเปรียบเทียบ 3 ปี ซึ่งประกอบด้วย
งบแสดงฐานะการเงิน งบกำไรขาดทุนเบ็ดเสร็จ งบกระแสเงินสด
ตารางแสดงอัตราส่วนทางการเงินที่สำคัญ และอัตราส่วนสภาพคล่อง ตามเอกสารแนบ

ส่วนที่ 3 ฐานะการเงินและผลการดำเนินงาน

14. การวิเคราะห์และคำอธิบายของฝ่ายจัดการ

14.1 วิเคราะห์การดำเนินงานและฐานะทางการเงิน

สินทรัพย์

ณ วันที่ 31 ธันวาคม 2556 บริษัทมีสินทรัพย์รวม 1,407.93 ล้านบาท ลดลงร้อยละ 23.50
จากปีก่อน สินทรัพย์ที่มีสัดส่วนเปลี่ยนแปลงไปอย่างมีนัยสำคัญ เมื่อเทียบกับปีก่อน ได้แก่

1. เงินสดและรายการเทียบเท่าเงินสด 282.08 ล้านบาท เพิ่มขึ้นร้อยละ 154.39 จากสิ้นปีก่อน
เนื่องจากในปี 2556 บริษัทต้องสำรองเงินสดหมุนเวียนเพิ่มขึ้น
สำหรับการจ่ายค่าสินไหมน้ำท่วมที่เกิดขึ้นเมื่อปลายปี 2554 ที่มีการตกลงแล้ว

2. สินทรัพย์จากการประกันภัยต่อ 695.18 ล้านบาท ลดลงร้อยละ 38.66 จากสิ้นปีก่อน
สาเหตุจากค่าสินไหมน้ำท่วมส่วนที่เรียกจากประกันภัยต่อมีการตกลงราคา
และรับชำระจากผู้เอาประกันภัยต่อได้เป็นส่วนใหญ่ คงเหลือส่วนที่ยังตกลงไม่ได้เพียงบางส่วนเท่านั้น

3. เงินลงทุนที่จะถือจนครบกำหนด 177.04 ล้านบาท ลดลงร้อยละ 41.98 จากสิ้นปีก่อน
เนื่องจากในปี 2556 บริษัทไม่ต่ออายุเงินลงทุนที่ครบกำหนด
และนำไปฝากประจำระยะสั้นกับธนาคารพาณิชย์แทน
เพื่อสำรองไว้จ่ายค่าสินไหมน้ำท่วมให้แกผู้เอาประกันภัย

4. สินทรัพย์ภาษีเงินได้รอตัดบัญชี 20.9 ล้านบาท ลดลงร้อยละ 31.38 จากสิ้นปีก่อน
สาเหตุจากสำรองค่าสินไหมที่บวกกลับทางภาษีลดลงจากปีก่อน 14.73 ล้านบาท
ตามหมายเหตุประกอบงบการเงิน ข้อ 15

5. ค่าสินไหมค้างรับจากคู่กรณี 2.82 ล้านบาท ลดลงร้อยละ 52.83 จากสิ้นปีก่อน
สาเหตุจากบริษัทมีนโยบายการรับประกันภัยรถยนต์ประเภท 1
ลดลงมีการพิจารณารับประกันภัยเข้มงวดขึ้น และเน้นกรมธรรม์ประเภท 3 และ กรมธรรม์ภาค

บังคับ(พ.ร.บ.) มากขึ้น

(1) คุณภาพสินทรัพย์

  1. เบี้ยประกันภัยค้างรับ

ณ 31 ธันวาคม 2556 บริษัทมีลูกหนี้ค่าเบี้ยประกันภัยค้างรับ 56.19 ล้านบาท
โดยเป็นค่าเบี้ยประกันภัยที่ยังไม่ถึงกำหนดชำระ 48.46 ล้านบาท คิดเป็นร้อยละ 86.25
ของมูลค่ารวมทั้งหมด ค่าเผื่อหนี้สงสัยจะสูญเพิ่มขึ้น 0.8 ล้านบาทจากปีก่อน
ซึ่งฝ่ายบริหารพิจารณาจากประสบการณ์การเก็บเงิน และตามสถานะปัจจุบันของเบี้ยประกันภัยค้างรับ
ณ วันสิ้นรอบระยะเวลารายงาน

  2. เงินให้กู้ยืม

ปัจจุบันบริษัท ไม่มีนโยบายที่จะขยายสินเชื่อไปให้แก่บุคคลภายนอก
คงมีเพียงนโยบายให้กู้เฉพาะพนักงานบริษัท เพื่อซ่อมแซมที่อยู่อาศัย หรือเหตุฉุกเฉิน
ตามระเบียบสวัสดิการของพนักงานเท่านั้น

  3. เงินลงทุนในหลักทรัพย์

บริษัทมีนโยบายกระจายความเสี่ยงในการลงทุน โดยแบ่งเงินลงทุนเป็น 2 ส่วน
ส่วนแรกบริษัทจะนำไปลงทุนในเงินฝากประจำและตราสารหนี้ที่มีความเสี่ยงต่ำ
บริหารเป็นกระแสเงินสดหมุนเวียนภายในบริษัท และใช้ในการดำเนินธุรกิจปกติ ส่วนที่สอง
บริษัทมอบหมายให้บริษัทจัดการกองทุนรวมเป็นผู้บริหาร
เป็นเงินลงทุนส่วนที่ไม่จำเป็นต้องนำมาใช้ในการดำเนินธุรกิจ เพื่อเพิ่มผลตอบแทนในระยะยาว
ตามกรอบการลงทุนที่บริษัทกำหนดให้

(2) สภาพคล่อง

ในระหว่างปี 2556 บริษัทมีเงินสดและรายการเทียบเท่าเงินสดเพิ่มขึ้นสุทธิ 171.20 ล้านบาท
แบ่งเป็นเงินสดจากการดำเนินงานเพิ่มขึ้น 52.37 ล้านบาท และจากกิจกรรมลงทุนเพิ่มขึ้น 118.83
ล้านบาท รวม ณ สิ้นปี 2556 บริษัทมีเงินสดและรายการเทียบเท่าเงินสด 282.08 ล้านบาท
ซึ่งฝ่ายบริหารเห็นว่าเป็นจำนวนเพียงพอต่อการใช้หมุนเวียนในการจ่ายค่าสินไหมและค่าใช้จ่ายดำเนินงานในช่วงระยะเวลาดังกล่าว

นอกจากเงินสดและรายการเทียบเท่าเงินสดแล้ว ตามหมายเหตุประกอบงบการเงิน ข้อ 11
ในส่วนของเงินลงทุนในหลักทรัพย์นั้น จะเห็นได้ว่าเงินลงทุนส่วนใหญ่เป็นสินทรัพย์ที่มีสภาพคล่องสูง
เช่น พันธบัตรรัฐบาล หุ้นจดทะเบียนในตลาดหลักทรัพย์ หน่วยลงทุน เป็นต้น
ซึ่งสินทรัพย์เหล่านี้สามารถเปลี่ยนเป็นเงินสดได้อย่างรวดเร็ว
เนื่องจากเป็นสินทรัพย์ในความต้องการของตลาด

หนี้สิน

ณ วันที่ 31 ธันวาคม 2556 บริษัทมีหนี้สินรวม 1,254.40 ล้านบาท ลดลงร้อยละ 25.13
จากปีก่อน หนี้สินที่มีสัดส่วนเปลี่ยนแปลงไปอย่างมีนัยสำคัญ เมื่อเทียบกับปีก่อน ได้แก่

1. เจ้าหนี้บริษัทประกันภัยต่อ 394.53 ล้านบาท เพิ่มขึ้นร้อยละ 110.90 จากสิ้นปีก่อน
สาเหตุที่เพิ่มขึ้นเนื่องมาจากเงินถือไว้จากการประกันภัยต่อ เพิ่มขึ้น 170.46 ล้านบาท
จากการทำสัญญาเอาประกันภัยต่อเพิ่มขึ้นในการประกันภัยรถยนต์และอุบัติเหตุส่วนบุคคล สำหรับปี
2556 ตามหมายเหตุประกอบงบการเงิน ข้อ 17

2. สำรองค่าสินไหมและค่าสินไหมทดแทนค้างจ่าย 375.15 ล้านบาท ลดลงร้อยละ 63.45
จากสิ้นปีก่อน เนื่องจากบริษัทได้มีการทยอยจ่ายค่าสินไหมที่เกิดจากภัยน้ำท่วมเมื่อปลายปี 2554
ให้แก่ผู้เอาประกันภัย คงเหลือประมาณร้อยละ 24 จากค่าสินไหมที่เกิดขึ้นที่อยู่ระหว่างดำเนินการ

ส่วนของเจ้าของ

ณ วันที่ 31 ธันวาคม 2556 ส่วนของเจ้าของมีจำนวนรวม 153.53 ล้านบาท ลดลงร้อยละ 6.98
จากสิ้นปีก่อน จากผลขาดทุนสุทธิจากการดำเนินงานปี 2556 4.16 ล้านบาท
และองค์ประกอบอื่นของส่วนของเจ้าของ ลดลง 7.35 ล้านบาท
สาเหตุจากการปรับมูลค่ายุติธรรมของเงินลงทุนในหลักทรัพย์ ณ สิ้นปี 2556

ความเพียงพอของเงินกองทุน

บริษัทมีความสามารถในการดำรงเงินกองทุนอย่างเพียงพอตามที่สำนักงานคณะกรรมการกำกับและส่งเสริมการประกอบธุรกิจประกันภัย
(คปภ.) กำหนด โดยตั้งแต่วันที่ 1 กันยายน 2554
เกณฑ์ที่กำหนดให้บริษัทประกันดำรงเงินกองทุนตามระดับความเสี่ยง (Risk Based Capital)
ไม่ต่ำกว่า 125% และปรับเกณฑ์ดังกล่าวขึ้นเป็น 140% ตั้งแต่วันที่ 1 มกราคม 2556 เป็นต้นไป

จากวิกฤตการณ์อุทกภัยที่เกิดขึ้นเมื่อปลายปี 2554 ทำให้เกิดความเสียหายอย่างมาก
เกินกว่าความเสียหายที่เกิดขึ้นจากการรับประกันภัยตามปกติ ดังนั้น สำนักงาน คปภ.
จึงได้ออกประกาศ “ เรื่อง การประเมินราคาทรัพย์สิน และหนี้สิน (ฉบับที่ 2) พ.ศ. 2555
ลงวันที่ 13 มีนาคม 2555” และประกาศ “เรื่อง กำหนดหลักเกณฑ์ วิธีการ
และเงื่อนไขในการจัดทำรายงานการดำรงเงินกองทุนของบริษัทประกันวินาศภัย (ฉบับที่ 3) ลงวันที่
2 เมษายน 2555” และประกาศอื่นๆ ตามมา เพื่อผ่อนปรนหลักเกณฑ์ต่างๆ ในการดำรงเงินกองทุน
โดยสามารถใช้ได้จนถึงวันที่ 31 มีนาคม 2557

อย่างไรก็ตาม บริษัทได้คำนวณความเพียงพอของเงินกองทุนตามระดับความเสี่ยง
ตามหลักเกณฑ์ของสำนักงาน คปภ.

ที่กำหนดล่าสุด โดยมีอัตราส่วนความเพียงพอของเงินกองทุนสูงกว่าที่สำนักงาน คปภ. กำหนดมาก
คือมีกองทุนตามระดับ

ความเสี่ยงที่ 347.14% ณ สิ้นปี 2556 ซึ่งสามารถดูรายละเอียดจาก
“ข้อมูลฐานะการเงินและผลการดำเนินงานของบริษัท (แบบ

ปผว. 1)” ตามหลักเกณฑ์ วิธีการและเงื่อนไขที่ คปภ. กำหนดบนเวบไซต์ของบริษัท

คำอธิบายผลการดำเนินงาน

สำหรับปี 2556 บริษัทมีเบี้ยประกันภัยรับทั้งสิ้น 1,014 ล้านบาท เพิ่มขึ้นร้อยละ 23.31 จากปี
2555 มาจากเบี้ยประกันภัยรถยนต์ที่ขยายตัวเพิ่มขึ้น ร้อยละ 59.09 เมื่อเทียบกับปีที่ผ่านมา
รายได้จากการรับประกันภัย 598.37 ล้านบาท เพิ่มขึ้นร้อยละ 25.79
โดยแยกเป็นเบี้ยที่ถือเป็นรายได้ 297.92 ล้านบาท ลดลงร้อยละ 4.82
และรายได้ค่าบำเหน็จจากการประกันภัยต่อ 300.45 ล้านบาท เพิ่มขึ้นร้อยละ 84.69
เนื่องจากในปี 2556
บริษัทได้มีการปรับสัดส่วนการเอาประกันภัยต่อสำหรับการรับประกันภัยบางประเภทเพิ่มขึ้น
เพื่อให้ขีดความสามารถในการรับงานให้มากขึ้น และเป็นส่วนหนึ่งในแผนการบริหารความเสี่ยง

บริษัทมีค่าใช้จ่ายในการรับประกันภัยในปี 2556 ทั้งสิ้น 610.41 ล้านบาท เพิ่มขึ้น 52.52 ล้านบาท
คิดเป็นร้อยละ 9.41
สาเหตุหลักมาจากการตั้งค่าเผื่อหนี้สงสัยจะสูญจากการเรียกเก็บค่าสินไหมน้ำท่วมเมื่อปลายปี 2554
จากบริษัทประกันภัยต่อไม่ได้ 47.50 ล้านบาท และค่าใช้จ่ายเงินสมทบบริษัท
กลางคุ้มครองผู้ประสบภัยจากรถ จำกัด เพิ่มขึ้น 15.90 ล้านบาท คิดเป็นร้อยละ 177.85
จากการที่บริษัทรับเบี้ยประกันภัยรถยนต์ประเภท พรบ. เพิ่มขึ้น
เป็นผลทำให้บริษัทมีผลขาดทุนจากการรับประกันภัย

12.04 ล้านบาท (ปี 2555 ขาดทุน 82.21 ล้านบาท)

รายได้จากการลงทุนและรายได้อื่น 26.85 ล้านบาท ลดลงร้อยละ 8.93 จากปี 2555
แยกเป็นรายได้จากการลงทุน 20.25

ล้านบาท ลดลงร้อยละ 21.24 และรายได้อื่น 6.6 ล้านบาท เพิ่มขึ้นร้อยละ 75.03
มาจากค่าบริการข้อมูลที่ได้รับจากบริษัท กลางคุ้มครองผู้ประสบภัยจากรถ จำกัด จำนวน 4.38
ล้านบาท

เมื่อพิจารณาจากรายได้และค่าใช้จ่ายแล้ว ในปี 2556 บริษัทมีกำไรก่อนค่าใช้จ่ายภาษีเงินได้ 7.23
ล้านบาท เพิ่มขึ้นร้อยละ 112.46 จากปีก่อน ค่าใช้จ่ายภาษีเงินได้ 11.40 ล้านบาท เพิ่มขึ้นร้อยละ
249.30
เนื่องจากผลกระทบจากสำรองค่าเผื่อหนี้สูญของค่าสินไหมน้ำท่วมส่วนที่เรียกจากบริษัทประกันภัยต่อไม่ได้
ไม่สามารถนำมาหักภาษีได้ จำนวน 9.50 ล้านบาท (สำรองค่าเผื่อหนี้สงสัยจะสูญ 47.50
ล้านบาทคูณอัตราภาษี 20 %) ตามหมายเหตุประกอบงบการเงิน ข้อ 15 ทำให้ผลการดำเนินงานปี
2556 เป็นผลขาดทุนสุทธิ 4.16 ล้านบาท ( ปี 2555 ขาดทุนสุทธิ 62.65 ล้านบาท )

ผลการดำเนินงานของแต่ละสายผลิตภัณฑ์

การประกันอัคคีภัย

เบี้ยประกันภัยรับอัคคีภัยในปี 2556 มีจำนวน 22.19 ล้านบาท คิดเป็นร้อยละ 2.19
ของเบี้ยประกันภัยรับรวมทั้งหมด

ลดลงร้อยละ 19.72 จากปีก่อน บริษัทรับความเสี่ยงภัยไว้เอง 8.95 ล้านบาท คิดเป็นร้อยละ
40.33 บริษัทมีกำไรจากการรับประกันอัคคีภัยก่อนหักค่าใช้จ่ายดำเนินงาน 6.36 ล้านบาท
เพิ่มขึ้นร้อยละ 148.92 จากปีก่อน สาเหตุหลักจากค่าสินไหมที่ลดลงจากปีก่อน 13.58 ล้านบาท
และรายได้ค่าบำเหน็จจากการเอาประกันภัยต่อเพิ่มขึ้น 2.81 ล้านบาท

การประกันภัยทางทะเลและขนส่ง

เบี้ยประกันภัยรับอัคคีภัยในปี 2556 มีจำนวน 7.16 ล้านบาท คิดเป็นร้อยละ 0.71
ของเบี้ยประกันภัยรับรวมทั้งหมด ลดลงร้อยละ 4.37 จากปีก่อน บริษัทรับความเสี่ยงภัยไว้เอง
2.74 ล้านบาท คิดเป็นร้อยละ 38.32
บริษัทมีกำไรจากการรับประกันภัยทางทะเลและขนส่งก่อนหักค่าใช้จ่ายดำเนินงาน 2.62 ล้านบาท
เพิ่มขึ้นร้อยละ 73.56 จากปีก่อน เนื่องจากสัดส่วนที่บริษัทรับเสี่ยงภัยไว้เองเพิ่มขึ้นร้อยละ 7.86
จากปีก่อน และอัตราส่วนค่าสินไหมที่ลดลงจากร้อยละ 19.85 ในปีก่อน เหลือร้อยละ 4.31 ในปี
2556

การประกันภัยรถยนต์

เบี้ยประกันภัยรับรถยนต์ในปี 2556 มีจำนวน 569.52 ล้านบาท คิดเป็นร้อยละ 56.14
ของเบี้ยประกันภัยรับรวมทั้งหมด เพิ่มขึ้นร้อยละ 59.09 จากปีก่อน บริษัทรับความเสี่ยงภัยไว้เอง
151.5 ล้านบาท เพิ่มขึ้นร้อยละ 5.81 จากปีก่อน บริษัทมีรายได้จากการรับประกันภัย 318.02
ล้านบาท เพิ่มขึ้นร้อยละ 54.34 จากปีก่อน และมีค่าใช้จ่ายในการรับประกันภัย 280.33 ล้านบาท
เพิ่มขึ้นร้อยละ 41.20 จากปีก่อน
รวมแล้วบริษัทมีกำไรจากการรับประกันภัยรถยนต์ก่อนหักค่าใช้จ่ายดำเนินงาน 37.69 ล้านบาท
เพิ่มขึ้นร้อยละ 370.89 จากปีก่อน
สาเหตุมาจากการปรับสัดส่วนการเอาประกันภัยต่อมีผลทำให้รายได้ค่าจ้างและค่าบำเหน็จเพิ่มขึ้น
98.05 ล้านบาท คิดเป็นร้อยละ 127.30 จากปีก่อน และอัตราค่าสินไหมรถยนต์ลดลงจากร้อยละ
67.52 ในปีก่อน เหลือร้อยละ 44.22 ในปี 2556

การประกันภัยอุบัติเหตุส่วนบุคคล

เบี้ยประกันภัยรับอุบัติเหตุส่วนบุคคลในปี 2556 มีจำนวน 360.62 ล้านบาท คิดเป็นร้อยละ 35.55
ของเบี้ยประกันภัยรับ

รวมทั้งหมด เพิ่มขึ้นร้อยละ 5.96 จากปีก่อน บริษัทรับความเสี่ยงภัยไว้เอง 89.51 ล้านบาท
คิดเป็นร้อยละ 24.82 บริษัทมีรายได้จากการรับประกันภัย 226.13 ล้านบาท เพิ่มขึ้นร้อยละ 8.51
จากปีก่อน และมีค่าใช้จ่ายในการรับประกันภัย 184.28 ล้านบาท ลดลง

ร้อยละ 16.16 จากปีก่อน
รวมแล้วบริษัทมีกำไรจากการรับประกันภัยอุบัติเหตุส่วนบุคคลก่อนหักค่าใช้จ่ายดำเนินงาน 41.85

ล้านบาท เพิ่มขึ้นร้อยละ 266.51 จากปีก่อน
สาเหตุมาจากการปรับสัดส่วนการเอาประกันภัยต่อมีผลทำให้รายได้ค่าจ้างและค่าบำเหน็จเพิ่มขึ้น
37.43 ล้านบาท คิดเป็นร้อยละ 53.02 จากปีก่อน และอัตราค่าสินไหมลดลงจากร้อยละ 81.24
ในปีก่อน เหลือ

ร้อยละ 75.19 ในปี 2556

การประกันภัยเบ็ดเตล็ดอื่น

เบี้ยประกันภัยรับเบ็ดเตล็ดอื่นในปี 2556 มีจำนวน 55.05 ล้านบาท คิดเป็นร้อยละ 5.43
ของเบี้ยประกันภัยรับรวมทั้งหมด ลดลงร้อยละ 38.37 จากปีก่อน
สาเหตุจากการประกันภัยเบ็ดเตล็ดบางประเภทที่ผู้เอาประกันภัยไม่ประสงค์จะต่ออายุ
บริษัทรับความเสี่ยงภัยไว้เอง 25.17 ล้านบาท คิดเป็นร้อยละ 45.71
บริษัทมีรายได้จากการรับประกันภัย 37.37 ล้านบาท ลดลงร้อยละ 18.97 จาก

ปีก่อน และมีค่าใช้จ่ายในการรับประกันภัย 25.14 ล้านบาท ลดลงร้อยละ 50.92 จากปีก่อน
สาเหตุค่าสินไหมที่เกิดจากภัยน้ำท่วม

เมื่อปลายปี 2554 บางรายมีการปรับประมาณการค่าสินไหมลดลงในปี 2556
รวมแล้วบริษัทมีกำไรจากการรับประกันภัยเบ็ดเตล็ดอื่นก่อนหักค่าใช้จ่ายดำเนินงาน 12.23 ล้านบาท
ในขณะที่ปีก่อนเป็นผลขาดทุน 5.11 ล้านบาท

ค่าใช้จ่ายในการดำเนินงาน

ปี 2556 บริษัทมีค่าใช้จ่ายจากการดำเนินงาน 112.79 ล้านบาท เพิ่มขึ้น 51.09 ล้านบาท
คิดเป็นร้อยละ 82.81 สาเหตุใหญ่

มาจากบริษัทประกันภัยต่อรายหนึ่งไม่สามารถจ่ายค่าสินไหมที่เกิดจากภัยน้ำท่วมเมื่อปลายปี 2554
ส่วนที่รับประกันภัยต่อจากบริษัทได้ครบถ้วน สามารถชำระให้ได้เพียงบางส่วนเท่านั้น
ทำให้บริษัทต้องตั้งสำรองค่าเผื่อหนี้สงสัยจะสูญเพิ่มขึ้น 47.50

ล้านบาท และค่าใช้จ่ายในการขายที่ผันแปรตามปริมาณเบี้ยประกันภัยรับที่เพิ่มขึ้น
หากไม่รวมสำรองค่าเผื่อหนี้สงสัยจะสูญ

47.50 ล้านบาท นี้ ค่าใช้จ่ายดำเนินงานปกติจะคงเหลือ 65.29 ล้านบาท เพิ่มขึ้นจากปีก่อนเพียง
3.59 ล้านบาท หรือร้อยละ 5.82

รายได้จากการลงทุน

ในปี 2556 บริษัทมีกำไรจากการลงทุนรวม 20.25 ล้านบาท ลดลงร้อยละ 21.24 จากปีก่อน
ประกอบด้วย รายได้จากการลงทุน (ดอกเบี้ยและเงินปันผล) 19.48 ล้านบาท
กำไรจากการจำหน่ายหลักทรัพย์ 1.46 ล้านบาท โดยมีการตั้งด้อยค่าของหลักทรัพย์บางตัว จำนวน
0.7 ล้านบาท สาเหตุมาจากดัชนีตลาดหลักทรัพย์ของไทย ณ สิ้นปี 2556 ลดลงจาก ณ สิ้นปี 2555
อันเนื่องมาจากปัญหาทางการเมืองของประเทศ และปริมาณเงินลงทุนของบริษัทที่ลดลงจากปีก่อน
เนื่องจากบริษัทต้องเตรียมกระแสเงินสดสำรองสำหรับจ่ายค่าสินไหมน้ำท่วมเมื่อปลายปี 2554
ให้แก่ผู้เอาประกันภัย